钦定古今图书集成/明伦汇编/官常典/第102卷 > 《赐楚王彪玺书》同前
## 钦定古今图书集成/明伦汇编/官常典/第102卷 > 《赐楚王彪玺书》同前

夫先王行赏不遗仇雠，用戮不违亲戚，至公之义也。
故周公流涕而决二叔之罪，孝武伤怀而断昭平之
狱，古今常典也。惟王国之至亲，作藩于外，不能祗奉
王度，表率宗室，而谋于奸邪，乃与太尉王凌、兖州刺
史令狐愚构通邪谋，图危社稷，有悖忒之心，无忠孝
之意。“宗庙有灵，王其何面目以见先帝！朕深痛王，自”
陷罪辜，既得王情，深用怃然。有司奏王当就大理，朕
维公族甸师之意，不忍肆王市朝，故遣使者赐书。王
自作孽，匪由于他，《燕》《刺》之事，宜足以观，王其自图之。